次韵王鞏見贈
作者：蘇轍
朝代：宋

paragraphs: 南都逢故人，共此一樽淥。
初來柳吹絮，再見風脫木。
我老歡意微，頭垂腰背曲。
羨子方少年，健馬走平陸。
狂歌手自拊，醉倒頭相觸。
人生比一瞬，世網張萬目。
但取食場鷄，豈掛雲飛鵠。
彭城久相遲，官舍虛東屋。
重陽試新釀，謂子當不速。
胡爲聽婦言，婉孌自相逐。
我舟得愁霖，牽挽脫坑谷。
風霜作初寒，病體欲生粟。
解子腰下龜，換酒不須贖。
照碧凝清光，相將飲萸菊。